ངན་པ་དགུ་འཛོམས་ཞེས་པ་འདི་ཇི་ལྟར་བྱུང་ཚུལ་ཐད་སྒྲུང་ཞིག་ཡོད་པ་དེ་ནི་མདོ་མཛངས་བླུན་ལས་སྔོན་གྱི་དུས་སུ་ཁྱིམ་བདག་དབྱིག་པ་ཅན་ཞེས་བྱ་བ་ལ་གཞན་གྱི་གླང་བོར་བ་དང་།གཞན་གྱི་རྟའི་རྐང་བ་བཅག་པ།ཐ་ག་པའི་སྟེང་དུ་མཆོངས་ནས་ཐ་ག་པ་ཤི་བ་སོགས་ཉིན་གཅིག་ལ་ཇུས་ཉེས་ཐེངས་དགུ་བྱུང་ནས་ཁྲིམས་ལ་ཐུག་པ་དང་།ཐར་རྒྱལ་པོ་ཐབས་ལ་མཁས་པས་ཁོ་ཉེས་པ་ཀུན་ལས་ཐར་བ་མ་ཟད།གསེར་ཡང་བརྙེས་པ་སོགས་ཀྱི་ལོ་རྒྱུས་ཡོད་པས་ངན་པ་དགུ་འཛོམས་པའི་རྗེས་སུ་བྱ་བ་བཟང་པོ་བྱུང་བས་ན་ངན་པ་དགུ་འཛོམས་དང་བཟང་པོ་བཅུ་འཛོམས་ཞེས་བརྗོད་པ་དང་།གོང་གསལ་ཚེས་ཆ་དེར་བྱ་བ་སྒྲུབ་པར་འགྲོ་མི་ཉན་པར་བཤད་པའོ།ཡང་བོད་རྒྱ་ཚིག་མཛོད་ཆེན་མོ་ལས་ཉིན་མཚན་གཅིག་གི་རིང་ལ་ས་བདག་ངན་པ་ཉིན་མ་ནག་ཆེན་དང་།དེ་མིན་ས་བདག་ངན་པ་གཞན་བརྒྱད་པོ་བཅས་མཉམ་དུ་འཁེལ་རྒྱུ་ཡིན་པས་དུས་ཚོད་ངན་ཤོས་ཤིག་ཡིན་ཞེས་ཀྱང་གསལ།